CELEX: 32017D1333
Language: ro
Date: 2017-07-11 00:00:00
Title: Decizia de punere în aplicare (UE) 2017/1333 a Consiliului din 11 iulie 2017 de modificare a Deciziei de punere în aplicare 2014/170/UE de stabilire a unei liste a țărilor terțe necooperante în ceea ce privește combaterea activităților de pescuit ilegal, nedeclarat și nereglementat, în ceea ce privește Saint Vincent și Grenadinele

18.7.2017   
            
            
               RO
            
            
               Jurnalul Oficial al Uniunii Europene
            
            
               L 185/41
            
         DECIZIA DE PUNERE ÎN APLICARE (UE) 2017/1333 A CONSILIULUI
   din 11 iulie 2017
   de modificare a Deciziei de punere în aplicare 2014/170/UE de stabilire a unei liste a țărilor terțe necooperante în ceea ce privește combaterea activităților de pescuit ilegal, nedeclarat și nereglementat, în ceea ce privește Saint Vincent și Grenadinele
   CONSILIUL UNIUNII EUROPENE,
   având în vedere Tratatul privind funcționarea Uniunii Europene,
   având în vedere Regulamentul (CE) nr. 1005/2008 al Consiliului din 29 septembrie 2008 de instituire a unui sistem comunitar pentru prevenirea, descurajarea și eliminarea pescuitului ilegal, nedeclarat și nereglementat, de modificare a Regulamentelor (CEE) nr. 2847/93, (CE) nr. 1936/2001 și (CE) nr. 601/2004 și de abrogare a Regulamentelor (CE) nr. 1093/94 și (CE) nr. 1447/1999 (1), în special articolul 33 alineatul (1),
   având în vedere propunerea Comisiei Europene,
   întrucât:
   1.   INTRODUCERE ȘI PROCEDURĂ
   
               (1)
            
            
               Regulamentul (CE) nr. 1005/2008 (denumit în continuare„Regulamentul INN”) instituie un sistem al Uniunii pentru prevenirea, descurajarea și eliminarea pescuitului ilegal, nedeclarat și nereglementat (INN).
            
         
               (2)
            
            
               Capitolul VI din Regulamentul INN definește procedura în ceea ce privește identificarea țărilor terțe necooperante, demersurile cu privire la țările identificate ca țări terțe necooperante, stabilirea unei liste a țărilor terțe necooperante, radierea de pe lista țărilor terțe necooperante, publicarea listei țărilor terțe necooperante și eventualele măsuri de urgență.
            
         
               (3)
            
            
               La 24 martie 2014 Consiliul a adoptat Decizia de punere în aplicare 2014/170/UE (2) care stabilește o listă a țărilor terțe necooperante în ceea ce privește combaterea activităților de pescuit INN în temeiul Regulamentului INN.
            
         
               (4)
            
            
               În conformitate cu articolul 32 din Regulamentul INN, prin Decizia din 12 decembrie 2014 (denumită în continuare „Decizia din 12 decembrie 2014”) (3), Comisia a notificat statului Saint Vincent și Grenadinele posibilitatea de a fi identificat ca țară pe care Comisia o consideră țară terță necooperantă.
            
         
               (5)
            
            
               În Decizia din 12 decembrie 2014, Comisia a inclus informații privind faptele și considerentele esențiale care stau la baza acestei posibile identificări.
            
         
               (6)
            
            
               Decizia din 12 decembrie 2014 a fost notificată statului Saint Vincent și Grenadinele împreună cu o scrisoare cu aceeași dată prin care se sugera statului Saint Vincent și Grenadinele să pună în aplicare, în strânsă cooperare cu Comisia, un plan de acțiune pentru remedierea deficiențelor identificate.
            
         
               (7)
            
            
               În special, Comisia a invitat Saint Vincent și Grenadinele: (i) să ia toate măsurile necesare pentru a pune în aplicare acțiunile cuprinse în planul de acțiune sugerat de către Comisie; să evalueze punerea în aplicare a acțiunilor respective; și (iii) să trimită Comisiei, o dată la șase luni, rapoarte detaliate de evaluare a aplicării fiecăreia dintre acțiunile respective privind, între altele, eficacitatea individuală și/sau generală în ceea ce privește asigurarea unui sistem de control al pescuitului pe deplin conform.
            
         
               (8)
            
            
               Saint Vincent și Grenadinele a avut posibilitatea de a răspunde în scris și verbal la Decizia din 12 decembrie 2014, precum și la alte informații pertinente comunicate de Comisie, permițându-i să prezinte probe care să infirme sau să completeze faptele prezentate în decizia din 12 decembrie 2014. Statului Saint Vincent și Grenadinele i s-a asigurat dreptul de a solicita sau de a furniza informații suplimentare.
            
         
               (9)
            
            
               Prin Decizia din 12 decembrie 2014 și scrisoarea sa, Comisia a inițiat un proces de dialog cu Saint Vincent și Grenadinele și a subliniat că apreciază că o perioadă de șase luni este, în principiu, suficientă pentru a se ajunge la un acord.
            
         
               (10)
            
            
               Comisia a continuat să solicite și să verifice toate informațiile pe care le-a considerat necesare. Observațiile prezentate de Saint Vincent și Grenadinele verbal și în scris ca urmare a Deciziei din 12 decembrie 2014, au fost examinate și luate în considerare. Saint Vincent și Grenadinele a fost informat permanent verbal sau în scris cu privire la deliberările Comisiei.
            
         
               (11)
            
            
               Comisia a considerat însă că domeniile problematice și deficiențele, astfel cum sunt descrise în Decizia din 12 decembrie 2014, nu au fost abordate în mod suficient de Saint Vincent și Grenadinele. În plus, Comisia a concluzionat că nici măsurile sugerate în planul de acțiune nu au fost puse în aplicare integral. În consecință, Comisia a adoptat Decizia de punere în aplicare (UE) 2017/918 (4), identificând statul Saint Vincent și Grenadinele drept țară terță necooperantă în ceea ce privește combaterea activităților de pescuit INN.
            
         
               (12)
            
            
               Pe baza procedurilor de anchetă și dialog desfășurate de Comisie, inclusiv a corespondenței transmise și a reuniunilor care au avut loc, precum și pe baza motivelor pe care se întemeiază Decizia din 12 decembrie 2014 și Decizia de punere în aplicare (UE) 2017/918, este oportun să se înscrie Saint Vincent și Grenadinele pe lista țărilor terțe necooperante în ceea ce privește combaterea activităților de pescuit INN.
            
         
               (13)
            
            
               În conformitate cu articolul 34 alineatul (1) din Regulamentul INN, Consiliul, hotărând cu majoritate calificată la propunerea Comisiei, elimină o țară terță de pe lista de țări terțe necooperante dacă țara în cauză demonstrează că situația care a justificat includerea sa pe listă a fost remediată. Decizia de eliminare ia în considerare și dacă țara terță în cauză a adoptat măsuri concrete care permit să ajungă la o îmbunătățire durabilă a situației.
            
         2.   IDENTIFICAREA STATULUI SAINT VINCENT ȘI GRENADINELE CA ȚARĂ TERȚĂ NECOOPERANTĂ
   
               (14)
            
            
               În Decizia din 12 decembrie 2014, Comisia a analizat obligațiile statului Saint Vincent și Grenadinele și a evaluat respectarea de către acesta a obligațiilor internaționale care îi revin în calitate de stat de pavilion, stat portuar, stat de coastă sau de piață. În scopul analizei respective, Comisia a ținut seama de parametrii enumerați la articolul 31 alineatele (4)-(7) din Regulamentul INN.
            
         
               (15)
            
            
               Comisia a analizat îndeplinirea de către Saint Vincent și Grenadinele a obligațiilor internaționale care îi revin în conformitate cu concluziile stabilite în Decizia din 12 decembrie 2014, luând în considerare informațiile relevante furnizate în această privință de Saint Vincent și Grenadinele, planul de acțiune sugerat și măsurile luate pentru remedierea situației.
            
         
               (16)
            
            
               Principalele deficiențe identificate de Comisie în planul de acțiune sugerat se refereau la mai multe probleme care țin de punerea în aplicare a obligațiilor prevăzute de dreptul internațional, legate mai ales de: neadoptarea unui cadru legal adecvat; de lipsa unui sistem adecvat și eficient de monitorizare, control și supraveghere; de lipsa unui sistem de observare; și de lipsa unui sistem de sancționare disuasivă. Alte deficiențe identificate sunt legate, în mod mai general, de respectarea obligațiilor internaționale, inclusiv a recomandărilor și a rezoluțiilor organizațiilor regionale de gestionare a pescuitului, și a condițiilor de înmatriculare a navelor în conformitate cu dreptul internațional. S-au identificat, de asemenea, nerespectări ale recomandărilor și rezoluțiilor organismelor relevante, cum ar fi Planul internațional de acțiune împotriva pescuitului ilegal, nedeclarat și nereglementat și Orientările voluntare privind performanța statului de pavilion, ambele ale Organizației Națiunilor Unite pentru Alimentație și Agricultură. Cu toate acestea, nerespectarea recomandărilor și rezoluțiilor fără caracter obligatoriu a fost luată în considerare numai ca probă circumstanțială și nu a stat la baza identificării.
            
         
               (17)
            
            
               În Decizia de punere în aplicare (UE) 2017/918, Comisia a identificat Saint Vincent și Grenadinele ca țară terță necooperantă în temeiul Regulamentului INN.
            
         
               (18)
            
            
               În ceea ce privește posibilele constrângeri cu care se confruntă Saint Vincent și Grenadinele, ca țară în curs de dezvoltare, este de remarcat faptul că nivelul de dezvoltare și performanța generală a statului Saint Vincent și Grenadinele cu privire la pescuit nu sunt afectate de nivelul său general de dezvoltare.
            
         
               (19)
            
            
               Având în vedere Decizia din 12 decembrie 2014 și Decizia de punere în aplicare (UE) 2017/918, precum și procesul de dialog dintre Saint Vincent și Grenadinele și Comisie și rezultatul respectivului proces, se poate concluziona că acțiunile întreprinse de Saint Vincent și Grenadinele având în vedere obligațiile ce îi revin în calitate de stat de pavilion sunt insuficiente pentru a se conforma dispozițiilor articolelor 63, 64, 91, 94 și 117 din Convenția Națiunilor Unite asupra dreptului mării, ale articolelor 7, 18, 19, 20 și 23 din Acordul Organizației Națiunilor Unite de punere în aplicare a dispozițiilor Convenției Organizației Națiunilor Unite privind dreptul mării din 10 decembrie 1982 referitoare la conservarea și gestionarea stocurilor de pești anadromi și a stocurilor de pești mari migratori, precum și ale articolului III alineatul (8) din Acordul privind promovarea respectării măsurilor internaționale de conservare și gestionare de către navele de pescuit în marea liberă al Organizației Națiunilor Unite.
            
         
               (20)
            
            
               Prin urmare, Saint Vincent și Grenadinele nu a reușit să își îndeplinească obligațiile în temeiul dreptului internațional în calitate de stat de pavilion de a lua măsuri, a preveni, a descuraja și a elimina activitățile de pescuit INN.
            
         3.   STABILIREA UNEI LISTE A ȚĂRILOR TERȚE NECOOPERANTE
   
               (21)
            
            
               Având în vedere concluziile la care s-a ajuns în ceea ce privește Saint Vincent și Grenadinele, această țară ar trebui să fie inclusă, în conformitate cu articolul 33 din Regulamentul INN, pe lista țărilor terțe necooperante stabilită prin Decizia de punere în aplicare 2014/170/UE. Prin urmare, decizia respectivă ar trebui modificată în consecință.
            
         
               (22)
            
            
               Includerea statului Saint Vincent și Grenadinele pe lista țărilor terțe necooperante în ceea ce privește combaterea activităților de pescuit INN atrage după sine aplicarea măsurilor prevăzute la articolul 38 din Regulamentul INN. Articolul 38 alineatul (1) din Regulamentul INN prevede interzicerea importului de produse pescărești capturate de navele care arborează pavilionul unor țări terțe necooperante. În cazul statului Saint Vincent și Grenadinele această interdicție ar trebui să acopere toate stocurile și speciile, și anume toate produsele pescărești astfel cum sunt definite la articolul 2 alineatul (8) din Regulamentul INN, întrucât lipsa de măsuri adecvate adoptate în legătură cu activitățile de pescuit INN care duce la identificarea statului Saint Vincent și Grenadinele drept țară terță necooperantă nu este limitată la un anumit stoc sau la anumite specii.
            
         
               (23)
            
            
               Se remarcă faptul că pescuitul INN, între altele, epuizează stocurile de pește, distruge habitatele marine, subminează conservarea și utilizarea sustenabilă a resurselor marine, denaturează concurența, pune în pericol securitatea alimentară, dezavantajează în mod nedrept pescarii corecți și fragilizează comunitățile costiere. Având în vedere amploarea problemelor legate de pescuitul INN se consideră necesar ca Uniunea să pună rapid în aplicare acțiunile cu privire la Saint Vincent și Grenadinele ca țară terță necooperantă. Drept consecință, prezenta decizie ar trebui să intre în vigoare în ziua următoare datei publicării în Jurnalul Oficial al Uniunii Europene.
            
         
               (24)
            
            
               Dacă Saint Vincent și Grenadinele demonstrează că situația care a justificat includerea sa pe listă a fost remediată, Consiliul, hotărând cu majoritate calificată la propunerea Comisiei, urmează să elimine Saint Vincent și Grenadinele de pe lista de țări terțe necooperante în conformitate cu articolul 34 alineatul (1) din Regulamentul INN. Orice astfel de decizie de eliminare ia, de asemenea, în considerare dacă Saint Vincent și Grenadinele a adoptat măsuri concrete care să permită obținerea unei îmbunătățiri durabile a respectivei situații,
            
         ADOPTĂ PREZENTA DECIZIE:
   Articolul 1
   Se adaugă „Saint Vincent și Grenadinele” în anexa la Decizia de punere în aplicare 2014/170/UE.
   Articolul 2
   Prezenta decizie intră în vigoare în ziua următoare datei publicării în Jurnalul Oficial al Uniunii Europene.
   
      Adoptată la Bruxelles, 11 iulie 2017.
      
         
            Pentru Consiliu
         
         
            Președintele
         
         T. TÕNISTE
      
   
   
      (1)  JO L 286, 29.10.2008, p. 1.
   
      (2)  Decizia de punere în aplicare 2014/170/UE a Consiliului din 24 martie 2014 de stabilire a unei liste a țărilor terțe necooperante în ceea ce privește combaterea activităților de pescuit INN în temeiul Regulamentului (CE) nr. 1005/2008 de instituire a unui sistem comunitar pentru prevenirea, descurajarea și eliminarea pescuitului ilegal, nedeclarat și nereglementat (JO L 91, 27.3.2014, p. 43).
   
      (3)  Decizia Comisiei din 12 decembrie 2014 de notificare a unei țări terțe în privința căreia Comisia consideră că există posibilitatea de a fi identificată ca țară terță necooperantă în temeiul Regulamentului (CE) nr. 1005/2008 al Consiliului de instituire a unui sistem comunitar pentru prevenirea, descurajarea și eliminarea pescuitului ilegal, nedeclarat și nereglementat (JO C 453, 17.12.2014, p. 5).
   
      (4)  Decizia de punere în aplicare (UE) 2017/918 a Comisiei din 23 mai 2017 de identificare a statului Saint Vincent și Grenadinele ca țară terță necooperantă în combaterea pescuitului ilegal, nedeclarat și nereglementat (JO L 139, 30.5.2017, p. 70).